Reverendo patri et domino in Christo karissimo dompno H., Dei gratia abbati Cluniacensi, frater Marcus, dictus prior Montis Acuti in Anglia, et ejusdem loci humilis conventus, in Domino salutem. Reverendæ paternitati vestræ destinamus dilectum nostrum H., monachum, latorem præsencium, quem constituimus procuratorem nostrum ad impetrandum gratiam vestram super decima quam a nobis auctoritate domini papæ et vestra exigitis usque ad terminum trium annorum, flexis genibus supplicantes quatinus Deum habentes præ oculis, tenuitati domus nostræ compatientes, peticionem nostram prout lator præsencium vobis exposuerit, cui, si placet, tanquam nobis credatis, benigne exaudire et effectui, si placet, mancipare dignemini, significantes quod ratum habebimus et gratum quicquid idem lator præsencium, nomine nostro, coram vobis super prænominatis fecerit. Valeat sancta paternitas vestra per tempora longa. Datum apud Montem Acutum, in crastino beati Gregorii, anno Domini Mº CCº tricesimo octavo.